
Agrarna reforma i kolonizacija znatno su doprinijele mije¬ 
njanju zemljovlasničkih odnosa u korist siromašnih seljaka i 
državnog poljoprivrednog sektora. Na temelju proučavanja od¬ 
govarajućih zakona i propisa, istraživanja arhivskih fondova i 
onodobne štampe te konzultiranja literature izvršena je rekon¬ 
strukcija najvažnijih organa za provođenje agrarne reforme i 
kolonizacije u Jugoslaviji odnosno Hrvatskoj, Utvrđene su zada¬ 
će tih organa i njihovi međuodnosi. O tome svjedoči i u Prilogu 
objavljen dopis Ministarstva kolonizacije Demokratske Federa¬ 
tivne Jugoslavije od 10. rujna 1945. Predsjedništvu Ministarskog 
savjeta. 

Zakon o agrarnoj reformi i kolonizaciji koji je Privremena Na¬ 
rodna skupština Demokratske Federativne Jugoslavije usvojila 23. ko¬ 
lovoza 1945. godine odredio je da agrarnu reformu i kolonizaciju 
unutar pojedinih jugoslavenskih zemalja provode ministarstva poljo¬ 
privrede. 1 U Srbiji je postojalo Ministarstvo za agrarnu reformu i 

1 Agrarna reforma i kolonizacija provodila se u Jugoslaviji u razdoblju 
od 1945. do 1948. godine. Zakon je proklamirao načelo o pripadanju zemlje 
obrađivačima te dodjeljivanju zemlje u privatno vlasništvo. Zemlju su dakle 
izgubili svi veleposjednici, zatim poduzeća, banke i dioničarska društva. 
Vlasništvo zemlje u posjedu crkve i sličnih vjerskih institucija u pravilu 
je ograničeno na 10 ha. Za seljačko vlasništvo utvrđen je maksimum, ovisno 
o pojedinim krajevima i broju članova obitelji, od najviše 35 ha obradive 
zemlje. Izuzetno je dopušteno i nezemljoradnicima zadržati malu količinu 
zemlje. Zemljišnom fondu agrarne reforme i kolonizacije koji je nastao 
eksproprijacijom pridružilo se i zemljište konfiscirano ponajviše od pripad¬ 
nika njemačke narodnosti. Osnovni korisnici zemljišnog fonda agrarne re¬ 
forme i kolonizacije bili su siromašni seljaci i državni poljoprivredni sek- 

kolonizaciju pa je to bila njegova nadležnost. Savezni organi trebali 
su osiguravati jednoobraznost zakonskih i praktičkih rješenja zemalj¬ 
skih organa te provođenje kolonizacije u Vojvodini. 

Agrarni savjet DF Jugoslavije, osnovan 29. kolovoza 1945. godine, 
bio je najvažniji savezni organ provođenja agrarne reforme i koloni¬ 
zacije. 2 Doduše, postojalo je Ministarstvo kolonizacije još od obrazo¬ 
vanja Privremene vlade DF Jugoslavije, ali Zakon o agrarnoj reformi 
i kolonizaciji nije razrađivao njegove nadležnosti. Njegove funkcije, 
osnivanjem Agrarnog savjeta, najvećim dijelom su svedene na admini¬ 
strativne i organizacijske zadatke. 3 Dakako, u tadašnjim prilikama to 
nije bila mala nadležnost, ali bitna stajališta, opredjeljenja i odluke o 
provođenju agrarne reforme i kolonizacije utvrđivane su u Agrarnom 
savjetu. Predsjednik vlade DF Jugoslavije Josip Broz Tito imenovao 
je Mošu Pijade za predsjednika Agrarnog savjeta, članovi su bili Vaso 
Čubrilović, ministar poljoprivrede, Sreten Vukosavljević, ministar ko¬ 
lonizacije, Maksim Goranović, predsjednik Državne poljoprivredne ko¬ 
misije po položaju te Filip Lakuš, Vlado Šegrt, Bogdan Oreščanin, 
Jovan Veselinov, Jerko Radmilović, Zdravko Romac, Dimitrije Bajalica, 
Vančo Burzevski, Milan Brinar i Vlajko Begović. 4 Bile su to osobe iz 
Jugoslavenske armije i odgovorni rukovodioci u saveznim ili republič¬ 
kim ministarstvima kolonizacije, poljoprivrede i šumarstva. Agrarni 
savjet odmah po osnivanju preuzeo je rukovođenje provođenjem agrar¬ 
ne reforme i kolonizacije. Koordinirao je donošenje zemaljskih zakona 
o agrarnoj reformi i kolonizaciji, utvrđivao je i raspoređivao broj ko¬ 


tor. (0 agrarnoj reformi i kolonizaciji u Jugoslaviji postoji već razmjerno 
obimna literatura. Temeljni rad zacijelo je monografija Nikole L. Gaćeše 
»Agrarna reforma i kolonizacija u Jugoslaviji 1945—1948«, Novi Sad 1984. 
Usp. i Vladimir Stipetić Agrarna reforma i kolonizacija u FNRJ godine 
1945—1948, Rad JAZU 300, Zagreb 1954, te doktorske radnje: Stavko Juriša, 
Agrarna politika i seljačko pitanje u Hrvatskoj 1945—1953, Zagreb 1978, i 
Marijan Maticka, Agrarna reforma i kolonizacija u Hrvatskoj 1945—1948. 
godinie, Zagreb 1987). 

2 Vlada DF Jugoslavije je u skladu sa Članom 31. Zakona o agrarnoj 
reformi i kolonizaciji donijela 29. VIII 1945. godine Uredbu o Agrarnom 
savjetu DF Jugoslavije. Uredba je objavljena u Službenom listu DFJ, 67/4. 
IX 1945. 

3 N, GaćeŠa, Agrarna reforma i kolonizacija u Jugoslaviji, n. dj. 121—129, 
opširno piše o Ministarstvu kolonizacije, napose o Sretenu VukosaVljeviću 
kao rukovodiocu ministarstva. N. Gaćeša jače naglašava ulogu Ministarstva 
kolonizacije, ponajviše uzimajući u obzir inicijative koje je poduzimalo do 
donošenja Zakona o agrarnoj reformi i kolonizaciji. 

4 Dekret Predsjedništva Ministarskog savjeta od 29. VIII 1945. o pred¬ 
sjedniku i članovima Agrarnog savjeta DFJ, Službeni list DFJ, 67/4. IX 1945. 

lonista iz pojedinih sredina u Vojvodini itd. Imao je zapravo cjelokup¬ 
ni nadzor nad ostvarivanjem agrarne reforme i kolonizacije. 5 

Agrarni savjet je 8, rujna 1945. godine osnovao Komisiju za naše - 
ljavanje boraca u Vojvodini, odredio njene zadatke i imenovao čla¬ 
nove. 6 Komisija je u praksi nazivana »Glavna« jer je imala pravo 
osnivati mjesne i kotarske komisije. U skladu s usvojenim planovima 
upućivala je koloniste u mjesta naseljavanja, raspoređivala zemlju, 
zgrade, pokućstvo i poljoprivredni inventar te se brinula o prehrani 
kolonista. Mjesne, te po potrebi kotarske komisije za naseljavanje 
boraca u Vojvodini, provodile su neposredno na terenu te poslove. 
Mjesne komisije sačinjavala su tri predstavnika doseljenih boraca, 
jedan predstavnik narodne vlasti kojeg je određivao kotarski narodni 
odbor i jedan predstavnik mjesne uprave poljoprivrednih dobara. Ko¬ 
tarske komisije sastojale su se od po jednog predstavnika doseljenika, 
demobiliziranog ili aktivnog oficira Jugoslavenske armije kojeg je od¬ 
ređivalo Ministarstvo narodne obrane i rajonske uprave poljoprivred¬ 
nih dobara. Osigurano je tako neposredno sudjelovanje kolonista u 
poslovima kolonizacije, ponajprije u razdiobi kuća, zemlje i poljopri¬ 
vrednog inventara, dakle u poslovima od životne važnosti za koloni- 
stičke obitelji. Inače, predsjednik Glavne komisije za naseljavanje bo¬ 
raca u Vojvodini postao je Dimitrije Bajalica, potpredsjednik Đuro 
Jovanović, predstavnik Vojvodine, a sekretar Lazar Ercegovac. Pred¬ 
stavnik Ministarstva kolonizacije u Glavnoj komisiji bio je Vančo Bur- 
zevski, a Glavne poljoprivedne komisije Vojvodine Dušan Egić. Glavnu 
komisiju činili su još i predstavnici pojedinih federalnih jedinica. 
Hrvatsku je zastupao Dušan Rkman. 7 

Na početku veljače 1946. godine izvršena je značajna reorganizacija 
organa koji su rukovodili agrarnom reformom i kolonizacijom. Postalo 
je očito da nema potrebe istodobnog postojanja Agrarnog savjeta, Mi¬ 
nistarstva kolonizacije i Komisije za naseljavanje boraca u Vojvodini. 
Tako je u veljači 1946. godine usvojen Zakon o osnivanju Komisije za 
agrarnu reformu i kolonizaciju pri vladi FNR Jugoslavije. 8 Zakon je 
odredio da se Agrarni savjet pretvori u Komisiju koja je preuzela po¬ 
slove Agrarnog savjeta i Ministarstva kolonizacije. Vlada FNR Jugo¬ 
slavije bila je ovlaštena regulirati organizaciju i poslovanje Komisije. 
Na temelju tog ovlaštenja Vlada je prilično široko odredila zadatke 
Komisije. Određeno je, između ostalog, da Komisija u oblasti koloni¬ 
zacije, osim rukovođenja kolonizacijom boraca, izdaje upute i naredbe 

5 Usp. zapisnike sa sjednica Agrarnog savjeta. Arhiv Jugoslavije, Fond 
ustanova agrarne reforme i kolonizacije socijalističkog perioda (dalje: AJ, 
97), 1-1. 

6 Uredba o osnivanju Komisije za naseljavanje boraca u Vojvodini, 
Službeni list DFJ, 71/18. IX 1945. 

7 Borba, 10. IX 1945. 

8 Službeni list FNRJ, 12/8. II 1946. 

na osnovi Zakona o agrarnoj reformi i kolonizaciji, uredaba i drugih 
općih propisa donijetih zbog provođenja agrarne reforme. 9 Predsjednik 
vlade Josip Broz Tito imenovao je za predsjednika Komisije Krstu 
Popivodu, za potpredsjednika Dimitrija Bajalicu, a za sekretara Vanču 
Burzevskog. Članovi Komisije bili su i Maksim Goranović, Milan Bri- 
nar i Nikola Francetić. 10 

Komisija za agrarnu reformu i kolonizaciju pri vladi FNR Jugosla¬ 
vije i Komisija za naseljavanje boraca u Vojvodini djelovale su do 
travnja, odnosno svibnja 1948. godine, kada su poslovi oko agrarne 
reforme i kolonizacije, u svojim osnovnim oblicima dovršeni, prešli 
u nadležnost Ministarstva poljoprivrede FNR Jugoslavije, odnosno Glav¬ 
nog izvršnog odbora Autonomne Pokrajine Vojvodine. 11 

U Hrvatskoj su poslovi agrarne reforme i kolonizacije neposredno 
poslije oslobođenja bili u nadležnosti Ravnateljstva za agrarnu reformu 
i kolonizaciju pri Predsjedništvu vlade Hrvatske. Ravnateljstvo je za¬ 
pravo djelovalo kao nasljednik Zavoda za kolonizaciju u Zagrebu i 
trebalo je, uz ostalo, provesti likvidaciju imovinskih odnosa i pravnih 
poslova koje je on vodio. Ravnateljstvo je imalo određene odjele i 
odsjeke, tj. bilo je zamišljeno organizirati ga slično ostalim ministar¬ 
stvima. 12 Međutim, Narodna vlada Hrvatske donijela je 30. kolovoza 
1945. zaključak da Ravnateljstvo prestane postojati, samostalno dje¬ 
lovati i da se uključi u Ministarstvo poljoprivrede i šumarstva jer je 
Zakon o agrarnoj reformi i kolonizaciji određivao da poslovi oko agrar¬ 
ne reforme i kolonizacije budu u nadležnosti zemaljskih ministarstava 
poljoprivrede. Stoga je Tomo ćiković, ministar poljoprivrede i šumar¬ 
stva Hrvatske, 12, rujna 1945. godine donio rješenje da se u sklopu 
Ministarstva poljoprivrede i šumarstva osnuje Odjel za agrarnu re¬ 
formu i kolonizaciju. Namještenici su najvećim dijelom preuzeti od 
Ravnateljstva za agrarnu reformu i kolonizaciju, a neki su došli iz 
ostalih odjela Ministarstva. 

Odjel za agrarnu reformu i kolonizaciju sastojao se od pet odsjeka: 
agrarno-pravni, za zemljišni fond agrarne reforme i kolonizacije, za ko¬ 
lonizaciju, za zajednička (zadružna) dobra i pomoć kolonistima, te 
financijski odsjek. Na čelu Odjela bio je ing. Ante Mihletić. 13 Dakako, 


9 Uredba o organizaciji i nadležnosti Komisije za agrarnu reformu i 
kolonizaciju pri vladi FNRJ, Službeni list FNRJ, 15/19. II 1946. 

10 Borba, 20. II 1946. 

11 Ukaz o ukidanju Komisije za agrarnu reformu i kolonizaciju pri vladi 
FNRJ, Službeni list FNRJ, 34/28. IV 1948. Rješenje o ukidanju Komisije za 
naseljavanje boraca u Vojvodini, Isto, 46/3. VI 1948. 

12 Arhiv Hrvatske (dalje: AH), Ravnateljstvo za agrarnu reformu i ko¬ 
lonizaciju, kut. 3. 

13 Arhiv Instituta za historiju radničkog pokreta Hrvatske, Republička 
konferencija SSRNH, kut. 1. Izvještaj o osnivanju i radu Odjela za agrarnu 
reformu i kolonizaciju, 23. IX 1945. 

organizacija Odjela, nazivi odsjeka, djelokrug poslovanja itđ. mijenjali 
su se tijekom vremena. Međutim, Odjel je u čitavom razdoblju usmje¬ 
ravao i nadzirao provođenje agrarne reforme i kolonizacije u Hrvat¬ 
skoj. Održavao je neposredne veze sa saveznim organima i bio je odgo¬ 
voran za prilike u Hrvatskoj. Broj zaposlenih u Odjelu razmjerno je 
brzo rastao pa je od početnih 58 službenika u 1945. godini dosegao oko 
dvije stotine službenika u 1946. godini. 14 

S obzirom na hitnost i složenost poslova oko kolonizacije iz Hrvat¬ 
ske u Vojvodinu, ministar poljoprivrede i šumarstva Hrvatske osnovao 
je i posebnu Komisiju za preseljenje kolonista boraca iz Hrvatske u 
Vojvodinu . Komisija je osnovana 26. rujna 1945. godine. Predsjednik 
je bio Nikola Kličković, potpredsjednik Nikola Rapaić i sekretar Petar 
Sudžuković. Ta je Komisija djelovala u najužoj vezi s Komisijom za 
naseljavanje boraca u Vojvodini. Osnovna joj je zadaća bila pomaganje 
preseljenja boraca i njihovih obitelji. Komisija je vršila izbor kolo¬ 
nista, raspored mjesta naseljavanja, brinula se o organizaciji prijevoza 
i opskrbi kolonista u toku putovanja. U Komisiju su imenovana dva 
predstavnika Jugoslavenske armije, od kojih je jedan bio predsjednik, 
zatim dva predstavnika Ministarstva poljoprivrede i šumarstva koji su 
vršili dužnosti potpredsjednika i sekretara Komisije. U Komisiji su se 
zatim nalazili predstavnici kolonista iz Like, Dalmacije, Hrvatskog pri¬ 
morja, Gorskog kotara, Korduna i Hrvatskog zagorja. Komisija je dje¬ 
lovala do 25. veljače 1946. godine. Tada je poslove preuzeo Odsjek za 
kolonizaciju Odjela za agrarnu reformu i kolonizaciju Ministarstva po¬ 
ljoprivrede i šumarstva. 15 

Poslovi kolonizacije unutar Hrvatske bili su također složeni. Zato 
je osnovana posebna Komisija za provedbu kolonizacije Slavonije. 16 
Djelovala je od 11. listopada 1945. godine kao pomoćni organ Ministar¬ 
stva poljoprivrede i šumarstva Hrvatske, a u njoj su bili predstavnici 
Ministarstva, okružnih narodnih odbora gdje će se kolonizacija vršiti, 
okružnih narodnih odbora s područja s kojih će se stanovništvo seliti, 
te agromomski, geodetski i pravni stručnjaci. Đura Milanović-Jura od¬ 
ređen je za rukovodioca Komisije. Komisija je morala organizirati rad 
okružnih i kotarskih komisija za agrarnu reformu i kolonizaciju na 
području Slavonije, animirati odbore agrarnih interesenata, prikupiti 
točne podatke o prilikama u Slavoniji s obzirom na mogućnosti, zani¬ 
manje i prilike za kolonizaciju. Dobila je pravo odlučivati o smještaju 

14 AJ, 97, 9—61. Izvještaj o radu Odjela za agrarnu reformu i koloni¬ 
zaciju, 20. IV 1946. 

15 AJ, 97, 9—61. Godišnji izvještaj o radu na provedbi agrarne reforme 
i kolonizacije (12, IX 1945. — 30. X 1946), str, 57. 

16 AH, Ostavština Zdravka Šantića (dalje: Z. š.), kut. 3. Usp. N. Gaćeša, 
Agrarna reforma i kolonizacija u Jugoslaviji, n. dj. 218. 

i privremenoj dodjelbi zemlje borcima iz Slavonije i kolonističkim obi¬ 
teljima NDH koje su se nalazile u Slavoniji, a nisu se ogriješile o 
narodnooslobodilačku borbu. Komisija je radila do 17. travnja 1946. 
godine kada su njezine poslove preuzele okružne komisije za agrarnu 
reformu i kolonizaciju u Daruvaru, Osijeku i Slavonskom Brodu. 17 

Dobro organizirani rad u selima bio je temeljna pretpostavka 
brzog provođenja agrarne reforme i kolonizacije. Zakon o provođenju 
agrarne reforme i kolonizacije na području Federalne Hrvatske propi¬ 
sao je stoga postojanje mjesnih odbora agrarnih interesenata, kotar¬ 
skih i okružnih komisija za agrarnu reformu i kolonizaciju. 18 

Mjesne odbore agrarnih interesenata birali su agrarni interesenti 
s područja jednog mjesnog narodnog odbora. Odbori su imali pet čla¬ 
nova. Njihova je funkcija bila savjetodavna, tj. davali su podatke, 
mišljenja i prijedloge za uspješno provođenje agrarne reforme i kolo¬ 
nizacije. Napose su bili dragocjeni podaci mjesnih odbora agrarnih 
interesenata prilikom rasprava o utvrđivanju agrarnih objekata za koje 
su bili izgubljeni ili uništeni odgovarajući dokumenti. Odbori mjesnih 
agrarnih interesenata birali su svoje predstavnike u kotarske komisije 
za agrarnu reformu i kolonizaciju. 

Kotarske komisije za agrarnu reformu i kolonizaciju postojale su 
u pravilu na području jednog kotara odnosno grada. Skupština ili 
narodni odbor kotara birao je predsjednika i dva člana, a preostala 
dva člana birali su predsjednici mjesnih odbora agrarnih interesenata. 
Kotarske komisije za agrarnu reformu i kolonizaciju bile su prvoste¬ 
peni organi u provođenju agrarne reforme. Svi administrativni poslovi, 
donošenje odluka o utvrđivanju agrarnih objekata, subjekata, odluka 
o dodjeljivanju zemljišta, parceliranju zemlje, utvrđivanju naknade itd. 
spadali su u njihov djelokrug rada i poslovanja. 

Okružne komisije za agrarnu reformu i kolonizaciju osnivao je 
ministar poljoprivrede i šumarstva. One su bile dragostepeni organi 
u provođenju agrarne reforme i kolonizacije. Tu funkciju nisu imale 
samo u pogledu crkvenog zemljišta, jer su tada djelovale kao prvoste¬ 
peni, a Ministarstvo poljoprivrede i šumarstva Hrvatske kao drugo- 
stepeni organ. Okružne komisije imale su također pet članova, a osnov¬ 
na funkcija bila im je u kontroliranju, usmjeravanju, organiziranju i 
koordiniranju rada kotarskih komisija za agrarnu reformu i koloni¬ 
zaciju. 

Kotarske i okružne komisije za agrarnu reformu i kolonizaciju 
prikupljale su i molbe za kolonizaciju, ali ih nisu rješavale. Davale su 

17 AH, Ministarstvo poljoprivrede i šumarstva (dalje: MPŠ), svež. 60. 
Rješenje ministra poljoprivrede i šumarstva NR Hrvatske, 17. IV 1946. 

18 Zakon o provođenju agrarne reforme i kolonizacije na području Fe¬ 
deralne Hrvatske, Narodne novine DFH, 80/28. XI 1945. 

samo mišljenje o prijavljenim kandidatima. Odluka o kolonizaciji u 
Vojvodini bila je u konačnoj nadležnosti Ministarstva kolonizacije u 
Beogradu, a o kolonizaciji unutar Hrvatske, Ministarstva poljoprivrede 
i šumarstva u Zagrebu. No, mišljenja komisija bila su veoma važna i 
uglavnom su se uvažavala. 

Ministarstvo poljoprivrede i šumarstva Hrvatske delegiralo je kod 
okružnih komisija agrarne izvjestitelje, a kod kotarskih komisija, na¬ 
pose onih za koje se pretpostavljalo da će imati razgranato poslovanje, 
agrarne referente. Nastojalo se da agrarni izvjestitelji obvezatno imaju 
pravničko obrazovanje, a bilo je poželjno da pravnički status imaju 
i agrarni referenti. Agrarni izvjestitelji, odnosno agrarni referenti, bili 
su nosioci svih najvažnijih poslova u agrarnim komisijama. Prikupljali 
su gruntovne i katastarske podatke o zemljištu, organizirali materijale 
za rasprave o utvrđivanju agrarnih objekata, izrađivali su odgovara¬ 
juće odluke. Agrarne komisije posvećivale su punu pažnju ustanovlja¬ 
vanju fondova stambenih i poljoprivrednih zgrada, pokućstva, poljo¬ 
privrednog inventara i stoke, hrane i sjemenja. 19 

Okružne komisije za agrarnu reformu i kolonizaciju imale su u 
Hrvatskoj sjedišta u Bjelovaru, Daruvaru, Gospiću, Karlovcu, Osijeku, 
Sisku, Slavonskom Brodu, Sušaku, Varaždinu i Zagrebu. Oblasna ko¬ 
misija za područje Dalmacije postojala je u Splitu, ali je imala ovla¬ 
štenja okružne komisije. Oblasna komisija s ovlaštenjima okružne ko¬ 
misije djelovala je također za područje Istre. Status nekih gradskih 
komisija za agrarnu reformu i kolonizaciju kao i broj kotarskih komi¬ 
sija mijenjao se tokom provođenja agrarne reforme i kolonizacije. 
Zapisnici o likvidaciji komisija za agrarnu reformu i kolonizaciju svje¬ 
doče da je u Hrvatskoj završilo posao 97 komisija sa statusom kotar¬ 
skih i 12 sa statusom okružnih komisija za agrarnu reformu i kolo¬ 
nizaciju. 20 Komisije su zapošljavale stručno, administrativno i pomoćno 
osoblje. U 1946. godini, dakle u vrijeme veoma razgranatog djelovanja, 
bilo je 228 zaposlenih osoba, najviše dakako na području okružne 
komisije za agrarnu reformu i kolonizaciju u Osijeku (42), a najmanje 
na područjima okružnih komisija sa sjedištem u Sisku i Sušaku (li). 21 


19 AH, Z. Š., kut. 5. Uputstva za rad kotarskih i okružnih komisija za 
agrarnu reformu i kolonizaciju, 10. XII 1945. Usp. S. Jurišića, n. dj. 85—88. 

20 AH, MPŠ, svež. 131, 132, 154, 155, 185. Godišnji izvještaj o radu na 
provedbi agrarne reforme i kolonizacije (12. IX 1945. — 30. X 1946), (AJ, 97, 
9—61), navodi, izuzimajući Istru, jednu oblasnu, 10 okružnih, jednu gradsku 
u rangu okružne, 95 kotarskih i 7 gradskih u rangu kotarskih, Komisija za 
agrarnu reformu i kolonizaciju. Slični podaci nalaze se i kod N. Gaćeše, 
Agrarna reforma i kolonizacija u Jugoslaviji, n. dj. 217. i S. Juriše, n. dj. 86. 

21 Kao bilj. 15, tabela, str. 9. 

PRILOG 

Dopis Ministarstva kolonizacije Demokratske Federativne Jugoslavije 
Predsjedništvu Ministarskog savjeta Demokratske Federativne 
Jugoslavije od 10. rujna 1945. godine 

Razmatranju provođenja agrarne reforme i kolonizacije uopće te 
položaja Ministarstva kolonizacije DF Jugoslavije doprinosi i dopis 
tog ministarstva namijenjen Predsjedništvu Ministarskog savjeta DF 
Jugoslavije. Dopis je uveden kod Ministarstva kolonizacije pod brojem 
165/45 i datumom 10. IX 1945. Ima žig Ministarstva, ali ne i potpis 
ministra. Pisan je (kopija) pisaćom mašinom na ćirilici, čuva se u 
Arhivu Jugoslavije, Fond ustanova agrarne reforme i kolonizacije so¬ 
cijalističkog perioda, 2 — 21. Objavljujemo ga u cijelosti. U zagradi 
je, kod očitih grešaka u tipkanju, napisan najvjerojatniji oblik riječi. 

PRETSEDNIŠTVU MINISTARSKOG SAVETA DFJ r / 

BEOGRAD 

Odgovor na Vše (Vaše) pismo od 5—IX—1945 g. K. br. 842. 

Počelo je efektivno kolonizovanje. Najteže su smetnje u nedovolj¬ 
nom transportu i u tome, što neke federalne vlade šalju koloniste bez 
sporazuma sa Ministarstvom i ako je po dogovoru bilo utvrđeno, da 
se to drukče radi. 

Budžet je sasvim nedovoljan za ovaj posao. Nijedan se konkretni 
posao ne može da svrši dok se ne dobije novaca van budžetskog pred¬ 
računa, Tako se, na primer, stalno nateže sa plaćanjem transporta. 

Stvaranje Glavne agrarne komisije čini, da za Ministarstvo kolo¬ 
nizacije organizovano kao Ministarstvo, nema razloga da postoji. Ono 
bi trebalo da se ukine, a da se uspostavi neki institut za proučavanje 
ovoga pitanja. Za davanje opštih direktiva i saveza (saveta) za održa¬ 
vanje dosleđnosti i kontinuiteta u ovome radu. Naposletku ipak je 
bolje da se ovo radi i preko komisije, nego da se nadležnosti i planovi 
Ministarstva ukrštaju sa drugim nadležnostima i planovima. Sad bar 
ovoj Glavnoj komisiji treba dati i šira ovlašćenja i veću vlast, nego 
što je dosad imalo Ministarstvo. 

Jedna od smetnja bila je u tome što Ministarstvo nije bilo u vlasti 
da postavlja svoje osoblje i ako je ono uvek pazilo, da o svakome 
svome činovniku dobije nadležnim putem obaveštenja. 

Ministarstvo nije još uspelo da reši pitanje izbeglica sa Kosova, 
Metohije i iz Makedonije. Tome su se postavile nesavladive smetnje. 

SMRT FAŠIZMU — SLOBODA NARODU I 

Ministar kolonizacije 

S UM M AR Y 

PARTY ORGANS CONDUCING THE AGRARIAN REFORM AND 
COLONIZATION IN YUGOSLAVIA (1945—1948) 

The agrarian reform and colonization have in large helped the exchange 
of land-owning in favour of the peasants and the national rural sectors. 

A reconstruction of the most important organizations for the conduct of 
the agrarian reform and colonization in Yugoslavia and in Croatia was 
carried out, based upont minute investigation of laws and orders, the explo- 
ration of archive material and newspapers of the time, as well as Consulting 
literature. 

The aims and tasks of those organizations and their mutual relations 
have been established, Evidence can be found in a letter printed in »Prilog« 
by the Ministry for colonization of the Democratic Federative Yugoslavia 
addressed to the Presidency of the Ministry Council dated sept. lOth 1945. 


37 




